
A házassági vagyonjogi szerződés jelene

Dolgozatom tágabb értelemben vett témája maga a házassági vagyonjogi szerződés. Bár e jogintézmény több mint két évtizede szerepel a Csjt. rendelkezései között, a házasulók és a házastársak mégsem mutatnak a jogalkotó által kívánatos mértékű szerződési hajlandóságot. Így a szerződés célja betöltésére – nevezetesen a házastársak autonómiájának érvényre juttatására – népszerűtlenségénél fogva nem képes. Nem túl gyakori előfordulása ellenére a házassági vagyonjogi szerződés jelen van a köztudatban, és nem túlzás azt állítani, erkölcsileg markánsan megosztja a közvéleményt.
A jogász szemszögéből nézve azonban, elsősorban már korántsem bizalmatlanságot sugalló szerződéstípust láthatunk benne, hanem a családi és a kötelmi jogi jogviszonyok átláthatóságát elősegítő, a felek érdekeit és igényeit személyre szabottan kielégítő, a házassági bontóperek elhúzódását csökkentő szerződésfajtát. Dolgozatom első részében a házassági vagyonjogi szerződés hatályos szabályozásának kialakulását, ill. a szerződés általános kérdéseit tárgyalom.
Ami a szűkebb értelemben vett témát illeti: a családjogi ítélkezés a házassági vagyonjogi szerződéssel kapcsolatos legtipikusabb problémának a szerződési szabadság korlátainak ide tartozó esetköreit tartja. Így dolgozatom további részében azt mutatom be, miként érvényesül jogalkotási ill. jogalkalmazási szinten a szerződés tartalmi szabadságával szemben a családvédelem, a hitelezővédelem és a jóerkölcs védelme.
Továbbá a téma aktualitását fokozza, hogy a szerződéssel kapcsolatos rendelkezések az új Ptk.-ban részletesebb szabályozást nyernek, mi több, a Csjt. szűkszavúságától eltérően alternatív vagyonjogi rendszereket vázol fel a jogalkotó – preferálva a házassági vagyonjogi szerződések megkötését.
A szerződéstípus létjogosultságát napjainkban megkérdőjelezhetetlennek tartom, dolgozatommal ezt igyekszem alátámasztani.
 



